กฎกระทรวง (พ.ศ. 2528) ออกตามความในพระราชบัญญัติจัดสรรเงินภาษีสุรา พ.ศ. 2527
กฎกระทรวง
กฎกระทรวง
(พ.ศ. ๒๕๒๘)
ออกตามความในพระราชบัญญัติจัดสรรเงินภาษีสุรา
พ.ศ. ๒๕๒๗[๑]
 

อาศัยอำนาจตามความในมาตรา ๖
และมาตรา ๘ แห่งพระราชบัญญัติจัดสรรเงินภาษีสุรา พ.ศ. ๒๕๒๗
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑
ให้กระทรวงมหาดไทยจัดสรรเงินที่ได้รับจากการจัดเก็บภาษีสุราที่เก็บเพิ่มขึ้นตามพระราชบัญญัติจัดสรรเงินภาษีสุรา พ.ศ. ๒๕๒๗
ให้แก่กรุงเทพมหานครและราชการส่วนท้องถิ่นทุกแห่ง
โดยจัดสรรให้ตามอัตราส่วนแห่งยอดจำนวนราษฎร ตามหลักฐานการทะเบียนราษฎรในวันสิ้นปีงบประมาณก่อนปีงบประมาณที่ล่วงมาแล้ว
จำนวนราษฎรตามวรรคหนึ่ง
ให้ถือตามรายงานของผู้ว่าราชการกรุงเทพมหานครและผู้ว่าราชการจังหวัด
ในการจัดสรรเงินตามวรรคหนึ่ง
หากมีเงินเหลือเท่าใดให้นำไปสมทบกับเงินที่จะจัดสรรในงวดถัดไป

ข้อ ๒
การจัดสรรให้จัดสรรปีละสามงวด ดังนี้
งวดที่หนึ่ง ภายในเดือนตุลาคม
งวดที่สอง ภายในเดือนกุมภาพันธ์
งวดที่สาม ภายในเดือนมิถุนายน
หากงวดใดมีความจำเป็นที่ไม่อาจจัดสรรได้ตามกำหนด
ก็อาจเปลี่ยนแปลงได้โดยได้รับความเห็นชอบจากรัฐมนตรีว่าการกระทรวงมหาดไทย


ให้ไว้ ณ วันที่ ๒๐ กุมภาพันธ์ พ.ศ. ๒๕๒๘
พลเอก สิทธิ จิรโรจน์
รัฐมนตรีว่าการกระทรวงมหาดไทย
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากมาตรา ๖ แห่งพระราชบัญญัติจัดสรรเงินภาษีสุรา พ.ศ. ๒๕๒๗
บัญญัติให้กระทรวงมหาดไทยจัดสรรเงินที่ได้รับจากการจัดเก็บภาษีสุราที่เก็บเพิ่มขึ้นตามพระราชบัญญัติดังกล่าว
ให้แก่กรุงเทพมหานครและราชการส่วนท้องถิ่นทุกแห่ง
ตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้






































พัสสน/ผู้จัดทำ
๒๒
ตุลาคม ๒๕๕๒

[๑]
ราชกิจจานุเบกษา เล่ม ๑๐๒/ตอนที่ ๓๐/ฉบับพิเศษ หน้า ๓/๘ มีนาคม ๒๕๒๘